V: Skade van voertuig deur perd op deurpad
Ek was onlangs in 'n ongeluk betrokke met my buurman se perd op 'n deurpad na my plaas. Dit is 'n gang wat gespan is tussen twee kampe, die bosse is dig begroei langs die pad en perde staan agter bosse en hardloop dikwels voor my bakkie in as ek verby ry. My vraag is: wie is verantwoordelik vir die skade aan die bakkie?
Deur: .06 Augustus 2019 484 keer gelees
U kan 'n eis op twee gronde teen die buurman instel; 'n eis gebaseer op sy nalatigheid deur nie die perde van die pad weg te hou nie; asook 'n eis gebaseer op die gemeenregtelike Actio de Pauperie wat op diere se gedrag en optrede betrekking het.
By die Actio de Pauperie kan die "Pauperie Expectation Rule" ingesluit word wat beteken dat die gedrag van die perd so onverwags en ongewoon en verrassend was dat geen redelike persoon die botsing sou kon voorsien nie.
Die vereistes om te slaag met die Actio de Pauperie is dat daar 'n optrede deur die perd moes wees (hy het hier voor u voertuig inbeweeg). Tweedens dat daar 'n verband tussen die perd se optrede en die skade aan u voertuig moet bestaan (dit is die optrede van die perd wat die skade aan u voertuig veroorsaak het).
U behoort dus met 'n eis teen die buurman te slaag vir die skade aan u voertuig, indien bogenoemde vereistes teenwoordig was. Dit blyk heel moontlik die geval te wees.